迴波樂 八十七
作者：王梵志
朝代：唐

paragraphs: 仕人作官職，人中第一好。
行即食天廚，坐時（一作「即」）請月（一作「日」）料。
得祿四季（一作「貴」）領，家口尋常飽。
軄田佃人送，牛馬足䜺草。
每日勤判案，曹司無闠鬧。
差科能均平，欲似車上道。
依（一作「衣」）數向前行，運轉處處到。
既能強（一作「經」）了官，百姓省煩惱。
一得清（一作「青」）白狀，二得三上考。
選日通好名，得官入京兆。